Bob Hewitt skuldig bevindBob Hewitt word ondersteun deur sy vrou, Delaille, in die hof. Foto: Werner Beukes/SAPA “Die staat se getuienis teen die beskuldigde is oorweldigend,” het regter Bert Bam gesê nadat hy Hewitt skuldig bevind het op twee aanklagte van verkragting en een van onsedelike aanranding. “Die drie klaers het basiese regte. Tyd het nie die misdade uitgevee nie. ŉ Skuldige persoon moet nie ongestraf gaan nie,” het Bam gesê. Terry Price, Hewitt se regsverteenwoordiger, het kort nadat Bam sy uitspraak gelewer het, aan die hof gesê hy wil getuienis ter strafversagting aanvoer. “Ons het te doen met ŉ man wat 75 jaar oud is,” het hy aan Bam gesê. Die hof het hierna verdaag en sal later hervat word om te besluit oor borg en vonnisverrigtinge. Hewitt is daarvan beskuldig dat hy Theresa “Twiggy” Tolken en Suellen Sheehan in die 1980’s verkrag het en ŉ ander vrou, wie se naam nie genoem mag word nie, in die 1990’s onsedelik aangerand het. Hy was al drie die vroue se tennisafrigter. Hewitt het onskuldig gepleit op die aanklagte teen hom. Tolken het getuig dat Hewitt haar 34 jaar gelede onbehoorlik aangeraak het, en haar gedwing het om orale seks op hom uit te voer. Sheehan het getuig dat hy haar in 1982 in sy motor verkrag het voor ŉ tennisoefening. Albei vroue was toe 12 jaar oud. Die derde vrou het getuig dat Hewitt homself teen haar rug gevryf het tydens hul private tennislesse. Klik hier vir alle vorige berigte oor die saak op Maroela Media.